Wiesmann lopetti toimintansa | Tuulilasi
Nyt se ratkesi: saksalaismerkki lopetti toimintansa
08.05.2014 | TL-verkkotoimitus
Saksalainen urheiluautovalmistaja Wiesmann on laittanut pillit pussiin.
Yhtiö ajoi toimintonsa alas maaliskuun lopulla, kertoo hollantilainen De Telegraaf.
"Tehdas, huolto – kaikki on suljettu", toteaa eräs Wiesmannin työntekijä lehdelle.
Wiesmannin vaikeudet alkoivat vuonna 2009: toiminnan kasvattaminen ja muun muassa tuotantolaitoksen laajentaminen olivat huono peliliike maailmanlaajuisen taloustaantuman iskiessä ja kalliiden autojen myynnin kärsiessä.
Viime vuoden elokuussa Münsterin oikeuslaitos ilmoitti yhtiön olevan maksukyvytön ja aloitti konkurssimenettelyn. Marraskuussa Wiesmannin johto pyysi menettelyn keskeyttämistä ja esitteli suunnitelmansa yhtiön pelastamiseksi. tämä ei kuitenkaan riittänyt, vaan työt loppuivat maaliskuussa kaikilta Wiesmannin 250 työntekijältä.
Wiesmann aloitti toimintansa vuonna 1988 valmistamalla kovakattoja avoautoihin, ja vuonna 1993 yhtiö esitteli ensimmäisen oman automallinsa. Yhtiön autot perustuvat BMW:n tekniikkaan.
Konkurssin myötä Wiesmann liittyy muun muassa Artegan ja Gumpertin ohella surulliseen joukkoon unholaan jääneitä urheiluautofirmoja.
Kuvat: Kuvakaappaus / Wiesmann